এটি রাষ্ট্রীয় স্বাধীনতাপ্রাপ্তির দ্বিতীয় সপ্তাহের ঘটনা। তরুণ তাজউদ্দীন তখন সবে কলেজে ভর্তি হয়েছেন। ডায়েরিতে বিবরণগুলো এমনিতে খুবই সংক্ষিপ্ত; কিন্তু এটিকে বিস্তারিত করে লিখেছেন। বোঝা যায় তিনি কতটা আহত ও বিচলিত হয়েছেন। স্বাধীনতার প্রকৃত চেহারাটা দেখতে পেয়েছেন, বুঝেছেন নতুন রাষ্ট্র কতটা মানবিক হবে! কিন্তু নিজের সংবেদনশীলতা ও কর্তব্যজ্ঞানের যে পরিচয় নিজেই নিজের কাছে দিয়েছেন, সেটা তাকে অধিকতর রাজনীতিমনস্ক করেছে, এমন কথা আমরা অবশ্যই বলতে পারি। ডায়েরির লেখাগুলো সম্পূর্ণ ব্যক্তিগত। কাউকে জানাবার জন্য লেখেননি, এতে যা লিপিবদ্ধ আছে তা আমাদের পড়ার কথা নয়; কিন্তু পড়লে নিশ্চিত বুঝি, তাজউদ্দীন আহমদ কেন রাজনীতিতে যোগ দিয়েছিলেন। যে রাষ্ট্র দুস্থ মানুষের যত্ন না নিয়ে তাকে মৃত্যুর মুখে ঠেলে দেয়, তাকে না-বদলালে যে মানুষের মুক্তি নেই, এমন বক্তব্য কোথাও বাহুল্য সহকারে ব্যক্ত হয়নি, কিন্তু ওই উপলব্ধিটা যে তাকে তাড়া করে ফিরছে এটা বুঝতে কোনো অসুবিধা নেই।